Andile Lungisa moet by tronk aanmeldAndile Lungisa. Foto: ANA. Andile Lungisa, ANC-raadslid in die Nelson Mandelabaai-metro, moet hom Donderdagmiddag aanmeld om sy twee jaar gevangenisstraf te begin uitdien. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê die NVG het Woensdag afskrifte ontvang van Lungisa se aansoek by die Grondwethof om verlof tot appèl teen sy vonnis. Dit volg ná die appèlhof in Bloemfontein verlede Donderdag sy appèl teen sy skuldigbevinding van die hand gewys het. Lungisa het intussen ŉ borgtogaansoek ingedien hangende die aansoek in die Grondwethof. “Sy borgtogaansoek sal Maandag in die Grahamstad-hooggeregshof aangehoor word.” Ngcakani sê die NVG sal sy borgtogaansoek teenstaan. Lungisa is twee jaar gelede in die Port Elizabeth-landdroshof skuldig bevind op ŉ aanklag van aanranding nadat hy Rayno Kayser, DA-raadslid, met ŉ glasbeker oor die kop geslaan het. Die voorval het tydens ŉ chaotiese Nelson Mandelabaai-raadsvergadering in Oktober 2016 plaasgevind. Kayser het verskeie snywonde aan sy kop en nek opgedoen en foto’s het gewys hoe hy bloed oral oor hom gehad het. Die vergadering het in sulke erge geweld ontaard dat sommige raadslede berading moes ontvang. Lungisa is in Mei 2018 tot twee jaar tronkstraf gevonnis, maar het in die hooggeregshof in Makhanda (Grahamstad) teen die vonnis geappelleer. Lungisa het tydens die verhoor onskuldig gepleit en gesê hy het uit selfverdediging opgetree. Sy aansoek om verlof tot appèl teen sy vonnis van twee jaar tronkstraf is in die Port Elizabeth-streekhof van die hand gewys. Hangende die uitspraak van sy aansoek om verlof tot appèl teen sy skuldigbevinding, is hy op borgtog van R10 000 vrygelaat.